כלי התצפית ‘מבטים’, להיכרות מעמיקה עם ילדי הגן, הוטמע בשנים האחרונות בקרב הגננות וצוותי החינוך כאחד מהכלים המקצועיים בבסיס העשייה החינוכית.
השימוש בכלי לצורך התבוננות בסביבה הטבעית של הגן, בילדים משחקים, יוצרים, מתנסים בקשרים חברתיים ובפעילויות חקר, הולם את התפיסה החינוכית שמקדם האגף לחינוך קדם יסודי. תפיסה זו מבוססת על מחקרים בארץ ובעולם המצביעים על רצף התפתחותי בתחום הפיזי, הרגשי החברתי, השפתי והקוגניטיבי.
כחלק ממחויבותה מצופה מן הגננת ליצור אינטראקציות משמעותיות עם כל ילד, שיאפשרו לה היכרות מעמיקה עם יכולותיו ועם קשייו. היכרותה איתם תכוון אותה להתאים לו פעילויות בחיי היום-יום של הגן. נקודת המוצא לעבודה עם ילדים מתקשים היא ראיית כל ילד כפרט, הערכת תפקודו והיענות לצרכיו הייחודיים באמצעות בנייה והפעלה של תכנית עבודה אישית-חינוכית, שתיבנה על בסיס ממצאי התצפיות , יחד עם מידע נוסף מההורים ותוצרי העבודה של הילד. התצפית, מיועדת לשימוש במסגרות החינוכיות בגיל הרך, ומבוססת על העקרונות המוצגים בקווים המנחים לצוות החינוכי של הגן , על-פיה מוצע לאנשי החינוך בגיל הרך כלי להיכרות שיטתית ומעמיקה עם תפקודם של ילדים בגילאי 3 - 4 ,והיא משמשת בסיס לזיהוי קשיים המאפשר מתן מענה הולם מוקדם ככל האפשר, כמו גם לזיהוי יכולות גבוהות במיוחד ותחומי חוזק של ילדים בגן.
התצפית נעשית תוך התייחסות לייחודיות של המסגרת החינוכית שבה יכולה הגננת ולעיתים גם אנשי צוות רב-מקצועי, לעקוב אחר אפיוני תפקודם של ילדים בחיי היום-יום בסביבתם הטבעית. קבוצת הילדים בני אותו גיל היא מעין ’קבוצת ביקורת‘ מתמדת, המזכירה את הנורמות ההתפתחותיות הרווחות של רוב הילדים.